ΠΗΓΗ Πρόσφυγες – Ελλαδικός χώρος

ΚΕΙΜΕΝΟ Α Αναταραχή στις Βόρειες Σποράδες από τους άτακτους οπλοφόρους Πραγµατικά οι Βόρειες Σποράδες υπέφεραν από τους άτακτους οπλοφόρους, που ύστερα από την αποτυχία του ξεσηκωµού στον Όλυµπο και στο Πήλιο κατέφυγαν στα αντικρινά νησιά, Σκιάθο, Σκόπελο, Σκύρο. Βέβαια οι νησιώτες είχαν ανάγκη από ένοπλη προστασία για ν’ αντιµετωπίσουν ενδεχόµενη επιδροµή του τουρκικού στόλου και απόβαση στρατευµάτων. Αλλά µερικοί οπλαρχηγοί έγιναν δυνάστες του πληθυσµού. Όλες αυτές οι αγριότητες ήταν αποτέλεσµα της προσφυγιάς. Ένας ενστικτώδης αγώνας για επιβίωση.

Κυριάκος Σιµόπουλος, «Πώς είδαν οι ξένοι την Ελλάδα του ‘21» τόµ. 2, σς. 95

ΚΕΙΜΕΝΟ Β Ο µέγας συνωστισµός των Θεσσαλοµακεδόνων, η κακή τροφή αυτών, η οποία συνίστατο εις άρτον παρασκευαζόµενον από «λιοκούκκουτσο», και η εν γένει υπό αθλίους όρους διαβίωσίς των ηπείλουν την εµφάνισιν επιδηµικών νόσων. Πιεζόµενοι δε υπό της ανάγκης επώλουν πολυτιµότατα πράγµατα εις ευτελεστάτην τιµήν και απηλπισµένοι εκ της παρούσης δυστυχίας των έκαµνον συνεχώς αγρυπνίας και λιτανείας πανηµερίους.

Απ. Βακαλόπουλος, Πρόσφυγες και Προσφυγικόν Ζήτηµα κατά την Επανάστασιν του 1821, Ιστορική Μελέτη, Εν Θεσσαλονίκη 1939, σσ. 25

ΚΕΙΜΕΝΟ Γ Η κατάστασις εις την ∆υτικήν Στερεάν Ελλάδα µετά την εκδίωξιν των Τούρκων κατά τον χειµώνα του 1822-1823 δεν ήτο καθόλου ευχάριστος. Εις τας αντιζηλίας µεταξύ των οπλαρχηγών, τους γογγυσµούς των κατοίκων, ιδίως του Μεσολογγίου, µη δυναµένων να υποφέρουν την διατροφήν των σουλιωτικών και άλλων στρατιωτικών σωµάτων, προσετέθη, ως επί πλέον αιτία προς διενέξεις, και η παρά της κυβερνήσεως παραχώρησις εις τους Σουλιώτας του Ζαπαντίου, κώµης βορειοδυτικώς του Αγρινίου κειµένης, κατόπιν σχετικής των αιτήσεως. Τούτο εξηρέθησε τοσούτον τους εντοπίους κατά των Σουλιωτών, ώστε τα πράγµατα έβαινον προς εµφύλιον πόλεµον. (...)

Μεταξύ των µελών του βουλευτικού υπήρχον αντιδρώντες εις την παραχώρησιν του Ζαπαντίου εις τους Σουλιώτας, ιδίως εντόπιοι, φοβούµενοι την απώλειαν του εδάφους τούτου και την γειτονίαν των πολεµικών Σουλιωτών. ∆ι’ αυτό και η υπό της βουλής αναβολή λήψεως αποφάσεως επί της υποθέσεως ταύτης.

[…] µετά την οικτράν διάλυσιν της εν έτει 1822 εκστρατείας των Τούρκων, οι µεν στρατιώται της ∆υτικής Στερεάς Ελλάδος έζων µε τα εισοδήµατα των επαρχιών, εις τας οποίας οι εντόπιοι οπλαρχηγοί είχον τας έδρας των, εν ω οι Σουλιώται, ως ξένοι εν τη χώρα, ετρέφοντο εις βάρος των πολιτών, ιδίως του Μεσολογγίου, όπου όλοι είχον συγκεντρωθή µετά τας µάχας Καρπενησίου και Καλιακούδας (...). [Οι Σουλιώτες] εζήτουν µετά πείσµατος καθυστερουµένους µισθούς, διότι ό,τι είχον το εδαπάνησαν κατά την διαµονήν των εις τα Επτάνησα (...). Ο Μαυροκορδάτος δι’ αλλεπαλλήλων συνελεύσεων προσεπάθησε να εισαγάγη τακτικήν διοίκησιν εις την χώραν και έλαβε µέτρα εξοικονοµήσεως των οικογενειών των Σουλιωτών.

Απ. Βακαλόπουλος, Πρόσφυγες και Προσφυγικόν Ζήτηµα κατά την Επανάστασιν του 1821, Ιστορική Μελέτη, Εν Θεσσαλονίκη 1939 σσ. 28-32.

Με βάση τα στοιχεία που θα αντλήσετε από τα πιο πάνω παραθέµατα και τις γνώσεις σας από το σχολικό εγχειρίδιο σχετικά µε τους πρόσφυγες από τον Ελλαδικό χώρο , να αναφερθείτε στους τόπους εγκατάστασης και στα προβλήματα που αντιμετώπισαν.